10. การควบคุมภายใน

  บริษัทฯ ได้จัดให้มีคณะกรรมการตรวจสอบ/กรรมการอิสระ เข้าร่วมประชุมด้วย
  คณะกรรมการได้ประเมินระบบควบคุมภายในโดยซักถามข้อมูลจากฝ่ายบริหารของบริษัท
  รวมทั้งตรวจสอบเอกสารหลักฐานที่ฝ่ายบริหารเป็นผู้จัดทำสรุปได้ว่า
  จากการประเมินระบบการควบคุมภายในของบริษัทฯ ในด้านต่างๆ 5 ส่วน คือ
  องค์กรและสภาพแวดล้อม การบริหารความเสี่ยงการควบคุมการปฏิบัติงานของฝ่ายบริหาร
  ระบบสารสนเทศ และการสื่อสารข้อมูลและระบบการติดตาม คณะกรรมการเห็นว่า บริษัทฯ
  มีระบบการควบคุมภายในที่มีประสิทธิภาพพอสมควร
  รวมทั้งมีระบบการควบคุมภายในเรื่องการทำธุรกรรมกับผู้ถือหุ้นรายใหญ่ กรรมการ ผู้บริหาร
  หรือผู้ที่เกี่ยวข้องกับบุคคลดังกล่าวอย่างเพียงพอแล้ว
  สำหรับการควบคุมภายในในหัวข้ออื่นของระบบการควบคุมภายใน คณะกรรมการเห็นว่าบริษัทฯ
  มีการควบคุมภายในที่เพียงพอแล้วเช่นกัน นอกจากนี้เพื่อการกำกับดูแลกิจการที่ดี (Good
  Corporate Governance)
  คณะกรรมการได้ส่งเสริมและสนับสนุนให้ฝ่ายบริหารดำเนินการพัฒนาคุณภาพของระบบการควบคุมภายในอย่างต่อเนื่องอีกด้วย

  สำหรับการควบคุมภายในของบริษัทย่อยทั้งสามบริษัทนั้น บริษัทฯ
  ได้กำหนดให้บริษัทย่อยดำเนินการจัดให้มีระบบการควบคุมภายในที่สอดคล้องกับแนวทางการควบคุมภายในของบริษัทฯ
  นอกจากนี้ บริษัทฯ ยังได้ดำเนินการจัดส่งเจ้าหน้าที่จากฝ่ายตรวจสอบภายในของบริษัทฯ
  เข้าไปตรวจสอบการดำเนินงานของบริษัทย่อยดังกล่าว ซึ่งที่ผ่านมาพบว่า
  บริษัทย่อยทั้งสามแห่งได้จัดให้มีการควบคุมภายในที่เพียงพอในด้านต่างๆ ทั้ง 5 ส่วน
  เช่นเดียวกับบริษัทฯ

รายงานของคณะกรรมการตรวจสอบ

คณะกรรมการตรวจสอบบริษัท บางกอก เชน ฮอสปิทอล จำกัด (มหาชน)
ประกอบด้วยกรรมการผู้ทรงคุณวุฒิทางด้านบัญชี การเงิน กฎหมาย การบริหารองค์กร
และเป็นอิสระจากการบริหารงาน 3 ท่าน โดยมี
ดร.วิรัช อภิเมธีธำรง เป็นประธานคณะกรรมการตรวจสอบ นายศิริพงษ์ สมบัติศิริ และนายพิภพ
วีระพงษ์ เป็นกรรมการตรวจสอบ มีขอบเขต หน้าที่ และความรับผิดชอบที่สำคัญคือ
ดูแลรายงานทางการเงินของบริษัทให้เป็นไปตามมาตรฐานและหลักการบัญชีที่รับรองทั่วไป
สอบทานการดำเนินงานของบริษัทให้เป็นไปตามหลักการกำกับดูแลกิจการที่ดี
มีระบบการควบคุมภายในที่มีประสิทธิภาพ มีการปฏิบัติตามข้อกำหนดและกฎหมายที่เกี่ยวข้อง
ตลอดจนดูแลกรณีที่อาจเกิดความขัดแย้งทางผลประโยชน์ระหว่างบริษัทกับบุคคลที่เกี่ยวโยงกันนั้น ทั้งนี้
ในปี 2550 คณะกรรมการตรวจสอบได้มีการประชุมทั้งหมด 4 ครั้ง
โดยมีประเด็นที่เป็นสาระสำคัญดังนี้

1.  กำกับ ดูแล สอบทาน แสดงความเห็น
    และให้คำแนะนำในการจัดทำงบการเงินของบริษัทและบริษัทย่อย
    รวมทั้งการเปิดเผยข้อมูลในงบการเงิน ให้แสดงผลการดำเนินงาน
    และฐานะทางการเงินของบริษัทและบริษัทย่อยที่ครบถ้วน ถูกต้อง มีความน่าเชื่อถือ
    ก่อนนำเสนอต่อคณะกรรมการบริษัท

2.  กำกับ ดูแลการปฏิบัติงานของบริษัทฯ ให้มีความโปร่งใส
    และมีการปฏิบัติงานที่เป็นไปตามกฎเกณฑ์ ข้อกำหนดของกฎหมาย
    และหน่วยงานราชการที่เกี่ยวข้อง

3.  พิจารณาแผนการตรวจสอบประจำปี รายงานผลการตรวจสอบภายใน
    และประเมินความเพียงพอและเหมาะสมของระบบการควบคุมภายในกับผู้ตรวจสอบภายในของบริษัทฯ
    และดูแลงานตรวจสอบภายในให้ดำเนินการอย่างมีประสิทธิภาพ ตรงตามวัตถุประสงค์
    และได้มาตรฐานสากล

4.  พิจารณาการเปิดเผยข้อมูลของบริษัทฯ ในกรณีที่เกิดรายการเกี่ยวโยงระหว่างกันแล้ว
    ไม่มีรายการระหว่างกันกับบุคคลที่อาจมีความขัดแย้งทางผลประโยชน์

5.  พิจารณาคัดเลือกผู้สอบบัญชีและกำหนดค่าสอบบัญชี ประจำปี 2550
    เพื่อนำเสนอคณะกรรมการบริษัท และเสนอให้ที่ประชุมสามัญผู้ถือหุ้นพิจารณาอนุมัติ

คณะกรรมการตรวจสอบได้ปฏิบัติหน้าที่สอบทานการดำเนินงานของบริษัทฯ แล้วเห็นว่าในปีที่ผ่านมา
บริษัทฯ มีการกำกับดูแลที่ดี มีระบบการควบคุมภายในที่เป็นอิสระและมีประสิทธิภาพ เหมาะสม
เพียงพอกับการปฏิบัติงานของบริษัทฯ ไม่พบข้อบกพร่องอันเป็นสาระสำคัญ
รายการที่เกี่ยวโยงกันเป็นรายการตามปกติของธุรกิจ ไม่มีผลประโยชน์ขัดแย้งกัน ทั้งนี้
งบการเงินสำหรับปี 2550 ของบริษัทฯ
ได้แสดงฐานะการเงินและผลการดำเนินงานเป็นที่เชื่อถือได้ตามมาตรฐานการบัญชีที่รับรองโดยทั่วไป
และมีการเปิดเผยข้อมูลอย่างเพียงพอ
ไม่มีเหตุการณ์ที่แสดงถึงปัญหาหรือรายการที่มีผลกระทบทางการเงิน

นอกจากนี้คณะกรรมการตรวจสอบได้พิจารณาคัดเลือกผู้สอบบัญชีเสนอต่อคณะกรรมการบริษัท
เพื่อขออนุมัติที่ประชุมผู้ถือหุ้น แต่งตั้ง นางสาวสมบูรณ์ ศุภศิริภิญโญ ผู้สอบบัญชีรับอนุญาตเลขที่ 3731
หรือ นางสาวบุญศรี โชติไพบูลย์พันธุ์ ผู้สอบบัญชีรับอนุญาตเลขที่ 3756 หรือ นายเทอดทอง
เทพมังกร ผู้สอบบัญชีรับอนุญาตเลขที่ 3787 หรือ นางวิไล บูรณกิตติโสภณ ผู้สอบบัญชีรับอนุญาตเลขที่
3920 แห่งบริษัท เคพีเอ็มจี ภูมิไชย สอบบัญชี จำกัด เป็นผู้สอบบัญชีสำหรับปี 2551
โดยมีค่าตอบแทนของผู้สอบบัญชีเป็นเงินรวม 2,600,000 บาท

  ในนามของคณะกรรมการตรวจสอบ

(ดร. วิรัช อภิเมธีธำรง)

ประธานคณะกรรมการตรวจสอบ

26 กุมภาพันธ์ 2551